
      Opasnosti prevaziđene metaforom
      

      na drugom će mestu zapevati opasnije
    

    Branko Miljković

  
    ZA REVOLUCIJU JE POTREBNO DVOJE

  
    KULTURNA REVOLUCIJA POČINJE S NAMA

     

    Dio naše noći je hauba

koju pokušavaš zavariti

u moje oči. milimetri mora na nogama

podnose prozirne sandale

od češke plastike

proizvedene u Hong-Kongu

dok je još bio grad naše ljubavi dok su

gondole sjekle bambus i pisale

duga pisma na arapskom u

vikend izletištima, šumama manga

koje ne možemo zaboraviti.

kaži i za inflaciju,

prethodnih godina ostali smo

bez narodne mudrosti, bez Maa,

pripitomili smo crvene knjižice,

kaži r za revoluciju revolt

i možda ćeš se konačno osjećati kao

najljepša pletenica

najljepše naše pionirke, dakle apsolutno

mjerilo za užitak,

dušo.

  
    66

     

    Na bazenu u Nici izgledao sam

kao govno u punču.

razbijena koljena

ostavljaju tragove preko pločica

boje albino kave i

jedemo kokice

na račun prolivene krvi. šerif

puca u svadbu kukuruza

i Nica se okreće

kao u kugli od snijega sedamdesetih

pod murano staklom iz

Gvatemale i

ostavljam poslovične tragove

po pijesku kao

teret crvene pustinje, balerine

Boljšoj teatra nestaju u mojoj noći.

tvoja lepeza prevrće tankere

kinesko meso poljubaca

na duge pruge,

ni prvi ni zadnji mislio sam

šakali su kolateralna šteta

na pruzi za Jeruzalem.

  
    NEDJELJOM I PRAZNICIMA

     

    Kupujem te na litre

cash’n’carry, znaš

za revoluciju je potrebno dvoje

plavim pastelom

palim štapiće, ti točiš čaj od jasmina

da me zaraziš Budom

jedem nad tvojim očima

crvenim od Etiopije, sutra

neću se ničeg sjećati

vrsta sam koja više voli safari

i mogu te u brišućoj vožnji

raznijeti savanom

proljetni snijeg pod nama, lažna

zima od koje varani umiru

ja se pokušavam održati plodovima

suho voće uzimam iz rezerve, hvala ti,

izmišljam

pistaccio za tvoju šutnju dok ne

pronađemo novi glagol za strah.

  
    LAKOĆA I TEŽINA

     

    Never more rekla si

pa smo završili na slanom polju

borovi su donijeli

miris malina i izgubljenu težinu

na moj grad koji prosipa svoje očnjake

kroz bloody mary,

u tvojim očima narodna fronta

čežnja u svakom suncobranu

nimalo poseban

zaspao sam na mokroj stijeni

imao sam lagani maestral

a ti neku nasljednu bolest

od koje nitko ne umire.

  
    BANDERAS KUPUJE KOMAD KRUHA

     

    Teresa

maskirao sam te muškim imenom u srpnju

tada masovno nailaze uragani

s čakrom tetoviranom na ramenu, da mogu

vratiti vrijeme polomio bih te igle,

kažeš vruće je

vrelo more je sport iz taštine na tvojim rukama

desperado kao

kanarinci svetog Ivana

u rudniku urana,

proricala si tog popodneva

iz pilećih kostiju

iznijela sprej i rekla

da mi ne trebaju pastiri da svoje

stado sačuvam sam

vratio sam se u studentsko naselje

muškarci su kamikaze od prošeka, poslije svega

poričeš da sam

ikada izvukao vepra.

  
    ANTIDRŽAVNA LJUBAVNA PJESMA BROJ 7

     

    Ljudi ulaze i izlaze

s terase hotela Šibenik odsviraj mi

melodiju podzemlja,

pomozi da prolijem

bijelu krv kokosa

po podu od tvojih ranjenih ruku.

razmišljam o tome

da se odselimo na sjever

živimo od prodaje snijega

da mi presiječeš dlanove britvom,

a mogli smo biti breza, bre

za te pare

ispljunut ću iz sebe svu sačmu

za Ramones i vražje hamburgere,

voziti se dugo kao eksplozija tišine

po gluhoj sobi

tvojih zakrčenih pluća /

bubble – gums i opekline

su jedina garancija za naša srca,

jutro je najbolji dokaz ništavila

pišem ti šminkom po čelu

dok postaješ posljednji

anđeo.

  
    SEX & VIOLETS

     

    Kremirali smo preživljavanje.

za vikend pijemo

rižino pivo i sake

mislio sam da pustiti zmaja znači slobodu

a onda si rekla to na zagrebačkom

znači prdnuti; tako sam

bez vlastitog angažmana

postao major tvoje sreće

guru za ljetne koktele

u koje uvijek umiješam punč

jer sam opsjednut Amerikom

jer imam na gležnju

tetovirano rođen četvrti srpnja, lice

koale jer sam mek kao bog, ti i ja

žuti smo gušter na auto – cesti

bratstva i jedinstva na putu prema Ljubljani

na zapešćima

tragovi kad si ono

devedeset i neke

odlučila pivskim čepom prerezati vene a sve je

završilo seksom, kao ljetna

kiša u tvojim tetivama, jelen

u ugaslom grotlu vulkana.

  
    PONEKAD NEKOME RAZBIJEM PIČKU

     

    Tetoviram se jednostavno.

hard-core

ikebana na tvojim leđima je

nježno tapirovo srce.

L. A.

mogu te ćelavo

pokositi pitanjem o moru.

iskusno

pitam voliš li više sipe

ili zvijezde iz mora,

komunjaro?

blues za podzemnu željeznicu

na tvojim usnama.

maoistički

tango na tvojem čelu.

zviždim narančastu sonattu, moj etui

predvečer

ponekad razbijem nekome pičku iz očaja,

što ćeš

vrijeme je blago, vatre

gore na okolnim brdima, oluje

sigurno dolaze i

nitko se

u ovom gradu noćas

ne zove Čajkovski.

  
    VELVET

     

    Imam dvadeset i dvije godine

ti si meka u našoj šalici od baršuna

da

sedativima obrađujemo pokrete

izlazimo u zajebani disko

ja sam konobar u ribljem restoranu

šaka krvavih od škarpine ti

dolaziš s kišom,

tuča je najobičnija stvar

čuvamo se promjene vremena

paziš na slaganje boja

ja na jaglace

koje tešem debelim Njemicama duboko

u zapučke kao

kišu na oznojene grudi, tebe

dok pjevaš pakleni Fado na nebu

pričaš o smrti

na mom jutarnjem Jidišu.

  
    CANTE CHICO

     

    Budi sarkofag

za podne u mojoj košulji, baby

ne volim kad mi

tepaš na engleskom

i lijepiš krmelje iz kose

po sjedištu žutog taksija dočekaj me

raširenih ruku

u haljini od Andaluzije

u čizmama od Kastilje ispeci mi

palačinke s Prozacom i

kontroliraj kretnje ako te

pogazi neko trotaktno

čudovište kako ću si

to oprostiti?

u ovom vremenu

ne postoji knjiga gostiju, zapiši

moj broj na okrajku usne

i izgovaraj ga svake večeri uredno

pred spavanje kao da

brojiš električne androide kao da

jebeš mater astronautima koji te

uvijek obećavaju odvesti

u Toledo.

  
    AKSIOMI O NESTAJANJU I DRUGE PRIČE

  
    JOŠ JEDAN AKSIOM O KRETANJU

     

    Razglednice što si ih šaljemo preko nišana

uspostavljaju među nama vrt dobre volje

i nasad opojnih tvari.

kao što sam već rekao,

imam rep kojim te mogu ubiti.

poznavanje površine svijeta će ti poslužiti.

pozdrav iz zemlje koju ne možeš dodirnuti okom.

zvonjava telefona je smrt za poštu,

otkrio sam to

razrezujući okove pisma.

jesi li znala da

poštanske marke imaju oblik sjemena? strukturno

ponavljaju njegovu težnju za padanjem

a pjevati ne mogu.

  
    AKSIOM KOJI ZRNCA PIJESKA IZJEDNAČUJE S KRVNIM

     

    Ulaziš i ispituješ me o bogu.

u kaputu kupljenom u Ljubljani

izgledaš kao čudna životna želja.

podliježe li bog

zakonima inflacije? kakva je priroda kamata?

koliko leptira može

iznjedriti umjetna turistička kiša?

nisam dugo naslutio postojanje raskošnijeg ega.

kaži bog je u zrnu pijeska koje će raščetvoriti vjetar.

bilo kakvu nepreciznu rečenicu.

a što će biti s nama? kojom ćemo stranom

ostati više obilježeni, kakve će biti

posljedice?

kraj svake naracije retorički je

snažniji od početka.

osim u slučaju ljeta.

  
    AKSIOM O POSTOJANJU ILI NAJBOLJE GODINE

     

    Jutros se osjećam suvereno.

ustajem i oblačim najbolje što imam

i onda se razvlačim

preko površine ogledala.

ogledalo periodički

odbija surađivati.

bal vampira nakon naporne noći.

osjećam se suvremeno.

zaposlen sam i imam stalna primanja,

uredno podšišanu kosu

i znam da to nije sve.

ponekad čvrsto odlučujem

ne imati mišljenje.

sve što zaista posjedujem

je glas o branjivoj granici.

šav tišine u tvojim njedrima. drugim riječima,

zaključujem da ništa nije savršeno.

jutros

sve što mogu očekivati od svog odraza

zaodijeva se u ne.

  
    AKSIOM O PRIMIJENJENOJ TAKSONOMIJI

     

    Običnim jezikom

nastojim ti govoriti o smrti.

ako odlučiš između postaviti više biće

ne znači da ćeš, nužno

profitirati.

sklanjam ruke od pogleda koji uz njih

ispisuje kamen

i liježem s mariniranim jezikom.

ponekad mislim da je

Godard dobro ime za boga.

  
    DVORIŠTE ILI AKSIOM O BOLI

     

    Netko priprema gradele.

zrak posut pečenim lovorom

uvlači se u jedra. nitko ne namjerava

ploviti. u krevetima od padobranske svile

meso čeka da netko palucne jezikom. bit će da je

onaj tko priprema gradele

Toni. na palubi bujaju puževi. tuga ne može podnijeti

kućice koje se lome. zato kuhamo samo golaće.

eventualno zagrebemo

površinu noktima i onda do dugo u noć

vadimo iverje. tvrđava boli je konj.

čistilište čežnje je u čegrtušama

i baš me briga za
maniere. život je san.

ping-pong je umjetnost. ako baš

hoćete.

  
    SASVIM KOREKTAN AKSIOM

     

    Problem ne postoji.

bespredmetno je raspravljati o načinu

na koji ti iskazujem pažnju.

ekskluzivan način bi valjda

bio domoći se ploče na nogometnom igralištu.

pažnja koja se iskazuje nogometnoj lopti dokazuje

da je zemlja okrugla.

da su Michael Dudikoff i Puff Daddy jedno nerazmrsivo klupko.

da nikad ne znaš

koga zapravo udaraš.

u trenutcima tišine

skrivenim u tvojoj košulji

nalazim srce zaboravljeno u školjci.

otkucaj brutalno iskrenog pulsa.

ispisivanje posvete živima ne znači

manje mrtvih u međuvremenu.

  
    AKSIOM O RAVNOTEŽI

     

    Protiv volje kupujem novine koje su prozor u svijet.

već dugo nemam povjerenja u riječ. kako riječ

može riješiti naše probleme?

okrećem stranice i one se

pomalo ponašaju kao palačinka,

uvijek pod prijetnjom da zagore.

novine su još jedan prozor

koji noćas mora pasti.

prozor polomljen vrat

na poznatim jezicima.

razmišljam o tome da zaboravim na značenje činjenica

kako bih mogao lagati o njihovoj vrijednosti.

mogu kazati sve što poželim.

ionako,

pjesme su stvorene zato

da unaprijed izglade situaciju.

  
    ŽELJKO (AKSIOM O NESTAJANJU)

     

    Strog si. uzimaš misao i prebireš po njoj

kao po tijelu ulješure. pokopan u utrobi kita

ustaješ i vatrom istjeruješ teoriju.

nasilno more ti ide na ruku.

imaš priliku posjeći bradu i reći

gladak poput glečera ja sam

sigurno najsličniji vođi.

imam madež ispod bradavica, u pupku

svijeta u obliku upitnika.

najsličniji sam vodi. ja sam izmislio

put mača.

izlaziš i osjećaš se pristojno. vibriraš

kao treća inkarnacija Spiridona Mekasa

viđenog postranice

u tri i deset u Makarskoj, u gudurama kako

rukama suhim od svemirskog trnja

lijeno blagoslivlja

barbare.

  
    AKSIOM O ARHIMEDU I TAKO DALJE

     

    Između tebe i vode ne smije stajati ništa

osim veoma tankog sloja materije.

u protivnom

to bi bilo plivanje ili

hobotnica u plućima,

ovisno o sposobnostima.

Kajak, kanu ili gumeni čamac su platforme

koje nas dobro podnose.

kao da smo rođeni za rafting. materija

je energija.

valovi oblikuju

minival u tvojoj kosi i izgledaš

kao smrt zatočena u osamdesetima. dok palimo

što dalje od ruba,

u smjeru vodopada koji nas obavezuje,

brzaci na tvojoj lubanji postaju posljednje

utočište za tangentu tišine,

crno

proljeće na mom pročelju.

  
    ESHATOLOŠKI AKSIOM

     

    Ponekad ležim otvorenih očiju i plačem.

dehidracija je tipični

oblik buržoaskog protesta.

miran sam tek kad osjetim

da ćeš ući s osmijehom, donijeti javor

mlijeko i kekse.

s maskom izgledaš kao jutro.

Escuadrón de la Muerte.

krevetu prilaziš nemarno, ali zato

uspostavljaš prisan odnos uz

vještinu zavođenja.

kost bacaš preko ramena nakon

što povučeš prsa za sreću

i još jednom gubiš.

mačke se pojave u tren oka.

mačke su stvorene za nas, kada ih obrneš

ne dobiješ boga.

  
    AKSIOM BROJ ČETIRI

     

    Vjetrovi trunu u mojoj kosi. ispričavam se za to

otkad sam otišao.

palim moćan stroj koji mi pomaže

da pobjegnem od topline

i ulazim.

soba obećava godine patnje.

vlakovi koji prodiru

u mravlje nastambe iznutra obavijeni parom.

mravi podižu

košnicu za ping-pong turnire kojima se posvećujemo.

telefon je mrtav.

moćan stroj razmiče zrak kao kosilica,

vjetrovi su

na izmaku snaga.

glasovi polja obavijena sigurnošću. ostajemo

mirni dolje

u tvojim kirurškim rukama.

  
    DIJALEKTIČKI AKSIOM

     

    Ustani iz crnine što prije, prouči praktičnu

umjetnost levitacije.

proizvodnja kretanja je posljednje

utočište dijalektike.

dugo si mislio da biti zaljubljen u kosti

znači postati

karika koja nedostaje. zar ne misliš da je najbolje

sasjeći sve to u startu? kao da kundakom

rešetaš čegrtuše. priznati sebi da imaš

neki pristojan štih.

izbetonirao si odavno

želju da se izgubiš u ljubavi. uvjet je da te

srž prožima. da staviš šljivu u džep kaputa

i nosiš je dok se ne smežurate oboje,

kao amblem. a onda kad budeš iznosio sve zajedno

šetat ćeš još uvijek i opet će ti nešto nedostajati

nosit ćeš sa sobom sve svoje kosti i glasno

govoriti sve vas

poznajem.

  
    ELVIS

     

    
      Je li Elvis Presley još 1955. jasno predvidio
      

      kako će izgledati svijet u ovom času?
    

    Boris Maruna

  
    ELVIS

     

    Moja bivša djevojka

nije pjevala kao Elvis.

jednostavno nije uspijevala

izvesti pravi ton,

svejedno ga je

uvijek miješala s vodom.

nije potrebno da kažem

koliko je u tome

imala uspjeha.

osim toga, kikiriki je bio sjajan

briljantin otvoren;

vijenac ružica rasprostrt

poštenom oštricom srca.

Elvis je bio pod zemljom, odavno

mrtav.

i to je bila stvar preko koje

nikako nisam mogao

prijeći.

  
    VENTIL

     

    Legao sam potrbuške znajući

da ljubav ulazi kroz želudac

a smrt kroz pupak

i savjetovao joj

da učini isto.

pretpostavio sam da jednako

izađu istim putem.

probudio sam se nešto ranije

osjećajući se ponovno živim

a ona je bila podbuhla od spavanja

i debela od smrti,

izgubljena poput Kralja u

mliječnim močvarama

Memphisa. Rekao sam:

možda da pokušaš

s rukama, ruke su nešto

posve razumljivo i

pokušala je.

nažalost

neizvjesnost nije nešto

što možeš tako jednostavno

izbjeći.

  
    BILANCA

     

    Oboje smo na kraju

imali ponešto slomljeno.

ona je tvrdila, slomljeno srce

a moja majka

dovoljno porculana za svadbu.

tuga je bila obostrana,

a ja sam nastojao

ostati po strani.

trudio sam se biti uvjerljiv,

nikada ne voditi

ljubav u autu, pokrivati se

pepelom, konzumirati

naranče.

slomljeno srce je očito

jednosmjerna karta za pakao

uz nekoliko godina raja

i čistilište života

usput.

  
    MEMPHIS

     

    Ne posjedujemo zajedničku adresu

i pretpostavljam da to

znatno olakšava

stvari.

zajedništvo je samo

jedan od oblika samoće.

proporcionalno s godinama

rastu bore i borovi i

razumna količina tišine.

nakon nekog vremena moramo

očekivati navalu vune,

jeftinih restorana, budista i

koliba u drvu.

ovako imam priliku da

odletim za Memphis i konačno

pregrizem ponjavu povratka

i do zemlje se poklonim

onom koji je uvijek mogao

bolje.

  
    NEPOKRETNI POKRETAČ

     

    Kad jednom počnu

te stvari obično

nije moguće zaustaviti.

Elvis je bio

početak pakla.

vojske svetaca

nisu imale ni najmanju namjeru

da mi povjere svoju ruku

što bi nas možda i moglo

iz svega izvući.

nikad nisam imao povjerenja

u rješenja koja ne možeš

opipati,

iako vjerujem da postoje

avioni, Amerika,

kipovi na Uskršnjem

otočju.

Elvis je započeo

a onda nestao bez traga

kako pokretač obično

nestane.

te stvari su

gotovo magnetske prirode;

a mi ni izbliza toliko

pouzdani kao Zemlja.

  
    RAZMIŠLJAJUĆI O ELVISU

     

    Razmišljajući o Elvisu

često se uhvatim kako

razmišljam o njoj.

možda je činjenica da ih

nekako podsvjesno povezujem.

razmišljajući o Elvisu uglavnom zaključim

da nije sve tako crno.

Elvis i ona su otišli

otprilike istovremeno,

mada u različitim smjerovima.

možda baš zato što

nikada nisam bio do kraja načisto

s količinom vremena

koje sam im trebao pokloniti.

činjenica je da sam ponekad griješio

i isto tako

da to nije ništa mijenjalo na stvari.

uostalom, Nietzsche je jednom rekao:

činjenice su interpretacije.

ti si rekla

nestanimo već jednom odavde,

nestanimo bilo gdje samo nestanimo

odrvenjet ću ako ostanemo još samo

minutu, rekla si, a

Elvis je šutio.

  
    LJETO

     

    Primjećujem da si

sve više nalikujemo.

iz dana u dan sve mi je teže

točno odrediti granicu.

tužni turizam je to

što se ne posjećujemo češće

i što nemamo dovoljno želje

da postavimo zajednički suncobran i

izvučemo na žalo najljepše rakove

i privučemo borove

dolje na zemlju.

brodovi su ostavljeni

da se kreću slobodno,

u okviru postojećeg

a meduze prostiru svoje bičeve

preko granice ljeta i

duboko u plićaku.

primjećujem da sve više nalikujemo,

iz dan u dan,

i nastojim te

polako posjesti na meduzu,

nevino namamiti kroz igru;

jednom zauvijek obilježiti

što je zapravo moje.

  
    NEOČEKIVANA SILA KOJA SE IZNENADA POJAVLJUJE I JOŠ JEDNOM RJEŠAVA STVAR

     

    Uvijek kad smo kod atribucije

imam problem s pisanjem o njoj.

teško je pronaći dovoljno riječi

koje je vjerno opisuju.

nisam čovjek od cvijetnih usporedbi.

nisam sladunjav.

nisam sposoban ispravno napisati

‘cvjetnih’.

uzevši u obzir sve moje mane

prava je sreća što nisam

policajac,

nogometaš,

George Bush.

mislim da pisanje o njoj

zaslužuje nešto više napora,

ako ne kao mamac

onda barem zbog procesa,

kao Kabala.

ona gori kao kaktus kao kit

kao žuti grm od žada i

mjesečari,

i to je mjesto na kojem mi

postaje potreban

Elvis.

zaista, riječ ‘predivno’ u

poeziji 21. stoljeća

možeš upotrijebiti samo

u istoj rečenici sa

Elvisom.

  
    KRATKA POVIJEST ISTINE

  
    KRATKA POVIJEST ISTINE

     

    Oborili smo se na obalu da barem

na neko vrijeme ostanemo jedno sa svijetom.

to je ona blesava teorija o prstu.

naravno, tad se još

nije pričalo o velikoj vodi,

znali smo Winnetoua i još neke

momke koji su ljuštili kožu.

kad odlučiš staviti

konzervu ljubavi na kocku

cvrčci i borovi

postaju tragovi tvojih umornih ruku.

Michelangelo nikada nije slikao vodu.

more prokletstvo Mediterana.

meditiram sklopljenih ruku

nad tvojim tijelom koje

poprima obličje utega.

kugli kao na zelenom metalnom stroju

što ga je moj ujak

baštinio iz JNA.

ne znam, nije Michelangelo bio budala.

ionako želimo biti jedno sa svijetom

iz jednostavne binarne logike,

ako smo dio svijeta onda

valjda i mi ostajemo jedno.

barem dok se ljeto ne ugasi.

dok nas ne potrpaju u torpedne čamce pa se

kao novogodišnji ukrasi

rasturimo prije ili kasnije preko pučine i

još jednom naletimo na

zid.

  
    ELEGIJA ZA JAPANSKU MAFIJU &

     

    Ne možemo tek tako

uspostaviti vertikalu našeg poznanstva.

u snu se uspinjemo

do točke koja čini granicu

između tijela kojima se podređujemo.

obuti dereze jest

najjednostavniji način da se dopre do žene.

umotan u plavu i zelenu zastavu bratske republike

u kampovima na Jadranu, kao

trenutak u kojem postaješ nevidljiv.

onda pužeš po njenim bedrima

kao da gravitacija ne postoji, u tebi

počiva tjelovježba za nove kozmonaute.

u zraku ptice spremne na uzbunu,

daždevnjaci u njihovim očima

ponekad su ledom pokriveni brjegovi.

uspeti se njihovim ramenima dođe nam

isto kao pokrenuti tropsku oluju.

danas Jakuze šalju

uragan na američku obalu i

vrlo je lijepo što nismo tamo.

pod nebom od sunčanih oraha.

u kupačem kostimu star and stripes,

s rayban prozorima na čelu, kako

prosipamo zvijezde s tvojih leđa po

horizontu sačinjenom

od jednostavnih parabola šutnje.

  
    ORASI

     

    Sve to na kraju

bude karta u jednom smjeru.

većinu ljeta putujemo

derutnom prugom do Beiruta,

brzina lijepi kolodvore za staklo.

mujezin misli da je pustinja

usahlo Muhamedovo oko.

radio Beirut donosi

njegov glas preko betonskih žica,

ako bih rekao ljubav mislim

nježnu vožnju u tvojem naručju.

u ritmu koji

obećava dobru šansu za povratak.

mislim kako bi

to prokleto zanosno kloparanje

ikada moglo prestati.

kako bi mogli vidjeti

vrijeme iza prve krivine, kako

sigurno postoji sutra.

sunce koje priziva

miris večernje apoteke,

pečene orahe u tvojoj kući.

prolaznost na mrtvim

jezicima koje ne poznajemo.

  
    400 KILOMETARA OD VODE

     

    Promatraš me skrivena u sigurnosti jutra

ili rano uvečer, sve dok

glas za tobom ne postane potjera.

ionako uglavnom

ponavljam iste greške

neovisno o dobu dana.

usprkos tome,

rijetko odustaješ.

ponekad nehotice, uglavnom to bude uvečer,

obrneš leće svog sovjetskog dalekozora

pa me vidiš manjeg nego što jesam, kao

izgubljenog u ruskom prostranstvu.

to mi omogućuje da na trenutak

ugledam na drugom kraju

tvoje oko veće no što je potrebno, neugodno veliko

tvoje oko,

koje mi kaže da je potrebno nestati.

zakrivljenost zemlje

pruža svjetlu mnogo strategija za uzmak.

mi za sad imamo jednu.

kao prozor kad

zatvara pogled na tvoju kupaonicu.

bilo gdje da te povedem

postoji potencijal za šutnju,

plankton polako preuzima palubu.

vodim te negdje gdje

evidencija mojih pogrešaka ispisana

tvojim surovim rukopisom

može postati izjava ljubavi,

obećanje utisnuto u sapun na prevaru poput ključa

svih prostora koje smo napustili.

  
    JOŠ JEDNOM APOLLO

     

    Imam dobar osjećaj oko neba večeras,

lava se provlači mokrim kanalima

i probija između boćate vode.

hladeći se oblikuje brda koja

se uspinju gore i zajedno

izgledaju kao sise Courtney Love.

uvijek sam volio Pompeje, crveno lice

ljubavi koju obuzima šutnja.

stupovi koji podupiru nebo i

tvore vatrogasnu šipku do svemira.

gore su do sad otišli

samo Bethoveen i Berry,

ako ne računamo Gagarina i Lajku

i onih nekoliko

idiotskih Amera.

imam sasvim dobru predispoziciju

za nebo večeras, mislim.

svemir jezik proboden neonskom iglom.

i tvoja bedra koja

stvarno imaju sve što im treba.

svaki pas koji te poznaje

nužno će reći isto.

kamen je šminka. kalupi lave

su za egipatske lavove,

nije to gladi vidjelo.

Kaže, nije to nikakav svemir.

ma kakvo nebo.

sve što je htio

bilo je spustiti ono nešto neuhvatljivo dolje,

neizgovorenu visinu što je

tvoj jezik odavno progutao.

  
    PERIOD

     

    Što mogu učiniti s bogovima u trbuhu,

u očnim dupljama cvatu magnolije

mahovina je prekrila prozore.

još nisam vidio bukve

toliko obilježene tišinom.

što mogu bogovi u trbuhu učiniti s mnom,

papa Ivan

diše u stolici od norveškog drva.

pročelje moje kuće obilježeno je

sklopljenim rukama.

još nikada nisam

vidio ruke toliko slobodne od težine.

kad bih mogao njima oboriti medvjeda našao bih

smisao u postojanju s tobom.

ne mogu podignuti sjekiru.

da mogu brvnare nikad

ne bi ostale oslobođene od mesa.

Elvis nikada

ne bi postao meso, kako možeš biti siguran

da se ne pretvaramo pomalo svi u vjetar?

ne mogu podignuti ruke.

nisam dovoljno snažan

da budem viđen u svom jeziku.

sve što mogu opredmetiti je praznina između udaraca,

težina oslabljenih krila

pretvorenih u čekanje.

  
    KADA BIH MOGAO REĆI RODEO

     

    Kao da ispljuneš ime.

svaki put kad

pogledaš prema pustinji

oči ti postanu krvavi bijeli kaktus.

takva mimikrija

tjera me da mislim o mjestu koje će nas pridobiti.

mjesec na ulicama

obuhvaća trbuhe žena,

ocrtava pupak

na Batmanovom teritoriju.

šišmiš pojma nema

što mu se uplelo u posao.

kad bih mogao reći nešto u svoju obranu

učinio bih to ili

zauvijek šutio.

da budem kustos u tvom iskrivljenom jeziku.

mjesec i žene do kasno u noć

jedu školjke i srebrne oklopnike i tu

postaje lijepo vidljiv

paradoks našeg odnosa,

ljubav

posljedica neizvedivog.

  
    TRGOVALI SMO ETEROM

     

    I to nema ništa zajedničkog sa

mogućnošću svjetla da postane poruka.

čisti, medicinski eter koji se dobro proda

fanovima Hunter S. Thompsona.

nepovjerenje u svjetlo jest

ono što te slijepo određuje.

ne propuštaš

poruke vremena kroz

svoje lijeno zaboravljene kapke.

više daljine

nalazim u vidljivom nego

u onom što samo naslućujem.

zvuk nije

zakon kojem se podređujemo. uostalom

ponekad samo želim da budemo

nepredvidiva posuda šutnje.

sve što mogu učiniti

je zaboraviti na princip praznine.

odaslati s najbližeg brda

susljedni sonet naše ljubavi,

otprilike

dvije tisuće sedamsto

bljeskova različite duljine.

  
    HIROSHIMA, NEVERS

     

    Ulična rasvjeta razdvaja

noć kao britka rečenica o smrti.

Elvis odbija

biti ičija gatara, kaže,

noć se taloži u našim očima

kao kava na porculanskom tanjuru.

život je kao krava.

moraš imati

snažan želudac da izdržiš.

teret ubitačne sintakse

tjera pse da zavijaju na mjesec.

nas čini sretnijim jer nosimo

iznutra sve što imamo.

koliko god se trudio razumjeti

izmiče mi sve osim ustroja stabla.

mjesec možeš promatrati kao dunju

koju nikako ne možeš dohvatiti.

izdvojiti ruke prljave od skrivanja

u crnogoričnim krošnjama, mrtav

kao list i ulijepiti se

u strogu šutnju kad budemo

imali u sebi smolu i uopće

premalo srebra na jeziku.

  
    CESTA ZA KALIFORNIJU

  
    NE NE NE, NIKAKVA SEKTA

     

    Između očiju mogu pronaći točku

koja me vodi

cestom u Kaliforniju.

crvenu točku koju nisu napravili lavovi

koja nije trešnjina koštica

iz usta Allena Ginsberga

koja nije

komadić ograde Golden gate mosta.

između očiju mogu pronaći točku

koja nikog neće ostaviti ravnodušnim.

a nije rupa od snajpera

čudesni nokat

očaj izgubljenog anđela.

točku koja uspostavlja između nas princip praznine

kojoj se samo Bubka može oduprijeti

ili Atlas da nas jednom iz dosade

ne uputi kao kuglu prema ponoru.

  
    MANDRAGORA

     

    Krajičkom oka uspijevam uhvatiti

lešinara kako čuči na Joshuinom drvu.

preko granice možemo vidjeti

vjetrenjače koje proizvode neon

kauboje u klompama od kože.

tako ti je to, uz cestu prema Kaliforniji

rastu samo kaktusi koje

ne možeš objesiti ni mačku o rep.

teško je na njih

objesiti čovjeka.

ubrzo ćemo ionako biti na granici

nemamo nikakvu kartu, možda ćemo

na kraju pjevati Viva Zapata.

tako ti je to na cesti za Kaliforniju.

možeš me mamiti pitom koliko hoćeš

i cijepiti Eaglesima,

sad spavam i

sanjam kuću.

kod nas nema baš mnogo kaktusa, al zato ima

vrbi kud god se okreneš.

  
    RAMPA PONEKAD MOŽE POSTATI ZID

     

    Imamo neke stare vjetrovke

i poštanski šešir,

prijatelj e. e. nas ne bi ni prepoznao.

stari ford kabriolet,

crn, a kakav bi bio, kao vjetar

brzinom crnine

nosi nas preko pustinje.

igramo igru, tko se prvi sjeti

kako se zove Martin Sheen

u filmu ‘Badlands’ Terencea Malicka.

ti imaš šal kao prava diva i

sunčane naočale, a kojot

nam ne može prepriječiti put.

ali zato mi možemo njemu.

možemo zaustaviti život kao što se

zaustavljamo pred spuštenom rampom.

vlak odnosi prema istoku

ljubičaste usne

vjetar od stolica za ljuljanje,

vjetar, vjetar besmrtni udarac.

Martin Sheen je još uvijek

James Dean wannabe bez imena.

a i sin mu je

totalni kreten.

  
    POŠTA

     

    Tako smo malo stari da

nikada nismo primili telegram.

možda zadnji put kad smo se rodili.

zato nas zbunjuju kilometri žice

uz prugu koje prikuju bizone za mjesec i

vjetar u njima svira debeli bendžo.

vagoni moraju

biti nadzvučne kutije

i sve sporije uzmiču prema jugu.

možda baš zato volimo poštu.

Pony express je mrtav.

Henry Chinaski je mrtav.

Balkan express je mrtav.

stvari nestaju brže

nego što ih uspijevamo slijediti,

debeli bendžo svira

glazbu masne ravnice, bizoni su

prikovani za mjesec.

odlažemo u istom trenutku

ja ‘Crying of lot’ a ti ‘Poštu’,

upalit ćemo auto

i onda slijediti žice do Kalifornije, do mora

ili dok nas smrt ne rastavi.

  
    INVAZIJA

     

    U petak uvečer

sjedimo u otvorenom autu.

skakavci napadaju ptice.

tek tako.

oblaci na nebu ne nose kišu, proždiru

sve što osjete.

nikada nisam vidio toliko perja na zemlji, osim u filmu

Aleksandra Petrovića.

tama što se približava

nosi sa sobom minimum ljubavi,

zaobilazi

asfalt kojim se udaljavamo.

mislim sreća je što nismo u vlaku.

vulkani u našim nogama gutaju cestu,

krtice prave

fatalnu pogrešku sa svjetlom.

polje izgleda kao mornarsko groblje.

Titanik obavijen tišinom.

sve što imamo zajedničko

u ovom trenutku sa svijetom

jest brzina kojom se okrećemo

nadolazećoj pustoši.

  
    TREBA NAM SAMO VEĆA LOPATA

     

    Ustajemo ranije nego ikada u životu,

kao da idemo

na prvi školski izlet.

nebo nekako podsjeća na naftu,

tako valjda izgleda život

strastvenog lovca na sipe,

kao mrak u kupatilu.

mislim doveo bi ja njima Sirotanovića

pa da vide kako se prebacuje norma,

ne mogu kauboji kao Alija.

ali Alija je odavno mrtav.

sipe postaju princip postojanja.

a mi se kačimo na vlak

i pakiramo dok zora još nije ni blizu, dok

gušteri ne posjeduju boje.

treba nastaviti prema moru, ne možemo

više živjeti bez soli.

treba još riješiti tajnu ceste, da ne upadnemo

u nekakav bermudski trokut da nam

ne nestane goriva

ili nam sipe pojedu svjetla.

rasprostireš auto kartu na koljenima

more je još daleko, moramo

prijeći planine, mislim

Missisippi izgleda kao proširene vene što ćeš ih

jednom imati na nogama.

  
    JOŠ JEDNOM

     

    Stojimo nad kadom i peremo zube,

nismo nikad ni trebali

putovati na zapad.

uglavnom smo pošli zbog toga

što su psi bili teški kao kamen

i kamioni su odlazili

iz grada zadivljujućom brzinom.

njihovo korijenje je,

kao i gnijezda ždralova

odavno zaraslo u korov.

ti otvoreni kamioni bez veze nas podsjećaju

na svaku selidbu dosad na

origami i godinu zmaja.

u Japanu uz neuspjeh

kao senf ide harakiri,

neizostavno.

kod nas bi se svi već pobili pa smo

nešto bolji prema svojim želucima, tuđe

prosipamo okolo kao proso.

  
    PRIKOLICE

     

    U kamp prikolicama žive žene spremne na udaju.

čekaju princa tame Ameriku

da ubaci novine

u poštanski sandučić na pragu.

razmišljam o tome da im ponudim

ploču Nicka Cavea

pošto je on isto tako princ tame, ali one

očekuju nešto više, nešto američko.

kako ne razumiješ

nije svaki šonjo rođen da bude

princ tame za nevinu djevojku koja

svakog jutra gleda u sunce.

pustinjsko sunce zalazi da bi

prerijski psi znali kad treba da legnu, kažeš

nikad se ne zajebavaj s tim, život ovdje

možeš obuhvatiti pogledom

glava bizona, pojilište, kuća

i groblje tamo na zapadu.

  
    NIMALO PTICA

     

    Kćer naših prijatelja ima dvije godine.

jebote, naši prijatelji imaju kćer.

sad žive zajedno negdje u preriji

to je sve isto kao i kod nas

ta prerija

Winnetoua su snimali na Velebitu.

tako smo zapamtili bijele Indijance.

a kažu, inače

nema njih baš puno i

sad se zovu Native Americans.

uglavnom uzgajaju krave a mesari im

ponekad ilegalno zakolju

pa bude sranje.

ponekad je lijepo u toj ravnici, uvečer je

nekako tiho, čegrtuše

ostaju izljevi ljubavi. pijesak

miriše kao ljeto na obali

a nebo kao marmelada od kupina.

mala je inače dobro

naučila je piti pivo i čaj od kadulje,

to je čuva od prehlade.

i još je naučila puštati zmajeve, polako

ali sigurno postaje uporište.

  
    STRATEGIJA JE DA NEMA STRATEGIJE

     

    Bizoni su ogoljeni do kosti.

kao i mi nakon što smo kupili kartu,

avionska tuga ne prašta.

barem nismo imali turbulencije.

nismo vidjeli dugu koja bi nas

ispratila dalje i dalje, a pričalo se

da je odozgo okrugla kao kamen.

ali smo čim smo sletjeli

vidjeli aerodromsku kontrolu i

morali platiti neke takse.

neka, imamo dolara

više nego bizoni mesa.

svejedno bizoni

izazivaju u nama neku vrst zavisti.

onda smo prekrižili noge

i izvadili džezvu

da skuhamo pravu kaubojsku kavu,

bizoni su sletjeli na suho polje.

psi raznose okolo njihove kosti

psi grade odstupnicu od kostiju

u smjeru izlazećeg sunca.

rendžeri nas tjeraju, gase vatru

sunce od bizona čini ogledala,

mi se možda

još možemo vratiti na jug.

  
    STRATEGIJE NESTAJANJA

  
    JABUKE

     

    Koža ponekad bude rumena kao jabuka.

nije da je ja tražim da bude, ona to

više onako,

sama od sebe.

pore mogu

obrnuti posao, ali nisu

u njihovim ustima mrtve rijeke. osti vremena.

nekako slične cirkularnoj pili.

i to imamo u dvorištu, kad si je

pokušao pokrenuti mačak je rekao svoje.

a jabuke se nisu ni pomakle. ne,

jabukama ne bi palo napamet da padnu.

koža ponekad bude baš tako rumena,

kažem

grad za mojim leđima gori. uvijek su

promatrali to rumenilo kao odraz zdravlja,

prešućuju

crvena ima

najbolju predispoziciju da padne.

  
    ARTILJERIJSKI ANĐEO

     

    Razmišljao sam o tome kako ćemo preživjeti noć.

vožnja je bila glatka i anestezija je

polako djelovala.

bio je četvrtak,

nekako sam se

osjećao kao Andrija. artiljerijski anđeo

je obećavao samoću.

nikad se nisam osjećao gore. debla su promicala

i mislio sam da ih više nikada neću vidjeti.

kondukter je ušao dok smo još bili u zemlji.

tražio sam restoran ali ga nije bilo.

skuhao sam čaj na kamperskom kuhalu

i podbočio se rebrima. vani je titrao listopad.

jednom sam u vlaku zaspao

i probudio se u Vinkovcima.

jesen je bila na pomolu. hotelske sale i

saksofonska sola do ponoći, a onda

telefoni koji polako izumiru. poslije tišina.

šine koje razmiču prostor i postaju

pasivni princip povratka.

razmišljao sam o tome kako su krave napuhane.

kako po definiciji

ne podnosim završetke.

  
    PROFIL

     

    Život je totalna rasprodaja.

ima smisla samo

ako se pojaviš rano.

zato ustajem dok imam

u sebi potencijal za šutnju.

dok me ne napuste

moji geometrijski glasovi.

u 7 i 30.

susjed pali Škodu iz ’77

i znam da ona

ima ogromnu prednost nad pticama.

Max Ernst je

trebao slikati škode.

perem zube i kitim

prozor stablima kineske trešnje.

latice oblikuju nježnu ljubav u čigri

kojoj polako

oduzimamo suglasnike. u fazi jedan

više ništa me

ne može iznenaditi.

  
    TEORIJA

     

    Sve što sam imao reći o vremenu

odavno sam izgovorio.

ne podnosim promjenjivo. iako

promjenu smatram jedinicom kretanja,

kao ponekad marksisti.

ne podnosim oblake iz kojih ne kiši

i isto tako one koje ćemo

sjebati suvremenim raketama.

ljetni pljusci su pedagogija šutnje. hipiji su

patologija proljeća.

ne volim sjediti noću na trjemovima

jer mislim da su noćni leptiri ninje i mislim

da to nije sasvim neopravdano.

sve što uopće znam o vremenu

temelji se na kabanici koji me obavija.

pokrovu koji me čini sretnim.

predvečer čekam, znam da su

kosti pouzdan predznak vjetra. kad se probudim

zaboravim jezike koje ne poznajem,

tek onda

zapravo govorim.

  
    OPRUGE

     

    Spotičem se preko večernjih prstiju da steknem

uvid u susret s tvojim odaslanim suzama.

    život izgleda kao 400 metara s preponama.

odlučio je da noć preuzme tišinu.

prvu notu u glazbenom kavezu.

    posljednji put kada sam trčao prema želji

buljio sam u odsjaj svojih opečenih nogu.

ogledalo mesa u tvojim glasovima.

    ako objesim svoje tijelo o crtovlje

imam najbolju predispoziciju da padnem.

imam otvarač za konzerve u grlu.

    pretpostavljam da ništa gore

ne bismo prošli ležeći. tijelo odbija gravitaciju

i smješta se u najgore moguće mjesto,

prazninu prepona koju smo napustili. u nju

    upisujem svoj posrnuli pogled.

  
    TEMELJITO

     

    Uvjeravam te

proći će lijepa količina godina dok se

na naviknemo na poredak stvari.

    sve vrijeme koje smo proveli držeći se za izraz

znao sam da smo žestoko sami,

muhe zaboravljene u jantaru.

    negdje visoko

u planinama gdje ne postoji tjedan

lavine određuju brzinu kretanja. žičare se

    obruše na nas kao čelični vjetar na Kanadu.

nedostaje nam konzervi.

sve što imamo leži u izboru.

    nosimo u sebi iskustvo pustinje

i origami leptiri iz tvojih prsiju ne mogu

ponijeti natrag čvrstu ljepotu padanja.

  
    MOJ UJAK POSTAJE DRVENI ANĐEO

     

    Padat će glave vikao je iz druge sobe

ko je vidio

da se tako tretira auto.

motor je pjevao kao orkestar Bobana Markovića,

nekako se činio spreman, bez obzira

što bilo tko rekao. govorio je eksplicitno

u tešku metalnu termosicu. kao ljevak

ne možeš kako treba

pritisnuti obarač, ptice

to osjete pa kao za inat lete sporije.

i onda nismo efikasni.

jebeš ovako dobar dan za ptice. naše vrijeme

već dolazi u karavanama, govori o

padinama koje omataju zemlju.

kadulji koja presijeca grlo. kako se uhvatio

jednom kako osjeća perje svugdje po tijelu

a nije bilo katrana i nikada

nije bio ptica.

  
    KRIOGENIKA

     

    Obožavam fotografije.

kad pogledam prema njima sklopljenih očiju

uglavnom vidim led.

prije petnaest godina naučio sam

da muha koju odlediš nije ona ista

koju si zaledio. koža pokazuje

znakove primirja.

dok muha razmiče zavjesu

trudim se ostati miran. zamišljati da

muhe i ja nemamo ničeg zajedničkog.

u pola noći izlazim

i ostavljam toplinu u sobi,

led prebacujem u čašu. gasim svjetlo

i uvodim daždevnjake u igru.

sve što se još može dogoditi

odgađam na neodređeno vrijeme.

na fotografiji ne pokazuješ

ni najmanju naznaku da ćeš nestati

i nadam se da to nije prijevara.

  
    ŠTO ZNAČI OBRAĐIVATI SVOJ VRT?

     

    Obrađivati zemlju

(a ne da zemlja obrađuje tebe)

možeš samo

oslobođen suvišnih slojeva jezika.

u njih je teško

prodrijeti motikom.

kao što je teško, bilo kako

prodrijeti u Audrey Hepburn.

obrađivati zemlju u pravom smislu,

vaditi korijenje,

čupati repu

podrazumijeva ograničiti sposobnost poezije

da se uplete između tebe i svijeta.

postoji staza koju moraš prokrčiti.

suhozid koji je potrebno

iznijeti ovim fizičkim rukama i između vas

ne smije postojati praznina.

obrađivati zemlju,

u svakom slučaju

znači ne priznati mogućnost postojanja

stijene koja će te zaustaviti.

  
    INDIJANCI, DUŠO!

     

    Rekla: je Indijanci, dušo! a ja sam mislio, odlično

opet sam našao

neku retardiranu.

ispostavilo se da sam ipak pogriješio,

nekoliko metara dalje

stajali su drveni poglavice

s kutijama cigara u rukama i ona ih je htjela dodirnuti

a ja sam se držao po strani

i izvadio iz džepa mali kompas koji uvijek nosim u srcu,

za slučaj da zvijezde zakažu.

određujući položaj nepogrešivo

kao crni bombarder

mislio sam kako su zvijeri u nama nešto neviđeno i kimnuo

prema kravama koje su

mirno pasle atome nečijih tuđih kostiju i moje.

  
    ČETVRTAK

     

    Uzimam te i posjedam na stol kao u frizerskom salonu za djecu

dok se jutro prostire podom poput pudera

zrak je miran

košute slobodne

i nagib na dnu je dovoljno uočljiv da mi kaže da je zemlja okrugla

tj. kraj svijeta ne postoji.

  
    SAN SONJE HENIE

     

    Trenje ne postoji.

kaže upisujem osmice u osjećaj leda,

u mojim leđima su

stanovale ledene magistrale.

u svakom slučaju

trenje nije nikakav dokaz kretanja.

dugo vremena mi je već žao zbog toga.

zbog tijela koje iznova

osjeća pritisak atmosfere.

zvuka koji postaje još nešto sporiji.

svaki put smo

ostali bez još jednog jedinog dijela. živimo

u enklavi aspirina i sjećanja,

podnosimo embargo na svoje glasove.

mislim klizanje je,

kao osveta

prodor mucanja u tvoje kristalne poruke.

  
    O VOLJI

     

    Već dugo ne uspijevam

spoznati prirodu našeg odnosa. imamo

život u vremenu presječenom mrakom.

rođen sam 120 godina nakon Tesle.

nemam nikakav ugovor s đavlom.

pouzdano

nisam osjetljiv na

električne aparate.

ono što se

može ispriječiti između nas

nikako nije pustinja elektrona.

sudjelujemo

u pokretu otpora protiv života

slijepo povezanog sa svjetlom.

ponekad posjećujemo

klubove slijepih. uvijek

izabiremo crne figure.

uronjeni u golfsku struju

plutamo poput grejpfruta

u smjeru suprotnom od zore i kad osjetimo

tlo pod nogama više ne znamo razlog

zbog kojeg ulične svjetiljke venu,

čim dodirnemo svojim stopalima

prostor koji ih rastvara.

  
    PLIMA

     

    Zamisli gradove koji imaju nešto ustrajno protiv

komada zemlje koji ih podnosi.

onda zamisli da si taj nesretni

izblijedjeli Nosferatu grada.

    temelji ne ostavljaju mjesta da razmisliš.

možeš

upotrebljavati nudističke plaže i

ljepotom svog golog tijela

izgraditi cestu prema predjelima koje ne poznajemo.

    sudbina gradova je uglavnom da potonu.

naša sudbina je

da je svatko od nas kapetan i

svatko mora otići s brodom.

vjetar pritišče kao skladište okova.

vezuje

    vodu za trenutke u kojima se prešućujemo.

omogućuje da zamislimo gradove

obilježene svojim nestajanjem, svakim trenutkom.

iako, to je

samo jedan od mogućih svjetova.

    ponekad je bolje otići bez ičeg na sebi.

kao najbolji borbeni pijetao.

umotati se

u list dolarskih novčanica na kojim je

zabunom otisnuto ‘Dog save America’.

kupiti

kartu do Denvera u jednom smjeru,

preparata protiv samoće

koliko god je moguće ponijeti.

  
    CHET BAKER I ANĐELI NA STANICI METROA

     

    
      ta smrt to je majstor iz Njemačke
    

    Paul Celan

  
    ŠKAMPI, PEČENA JABUKA NOĆI

     

    U berlinskoj podzemnoj željeznici

u novogodišnjoj noći

stvari izgledaju kao da se Nijemci

opet spremaju za rat.

    Ovaj put bez rasnih zakona

jer većina ljudi u vagonu

bez obzira na rasu / boju / vjeroispovijest

nosi ogroman naramak vatrometa.

    Nekoliko sati kasnije

Bitka za Berlin

ponovno počinje.

    Raskršća postaju žarišne točke

koje je sve teže i teže zaobići,

svjetla na nebu

izgledaju kao škampi u

pečenoj jabuci noći.

    Vjerojatno jedini izlaz trenutno

može biti da stavim u uši album

‘Berlin’ Lou Reeda

i produžim niz ulicu pjevušeći

nešto o tvojoj visini ili

poljubim čvornata debla oraha

kao ponekad tebe u čelo.

  
    MECI U LINOLEUMU

     

    Provlačim se između

ostataka zida

kao između tvojih prstiju

u one dane kada si nemamo što za reći.

    Treba brzo obići tih tisuću dvjesto metara,

fragmente sadre

što nas polako preuzimaju.

    Rado bih sada slušao nešto umirujuće

nešto manje sivo nasuprot

paktu betona i magle, možda

Cheta Bakera.

    Nitko drugi

ne bi tako sporo mogao provući

melodiju između žice,

kroz cvjetne havajske košulje

polja kaktusa

    u smjeru istoka gdje je Baker službenik pošte,

gdje rasprodajemo posljednju liniju

tvoje polomljene kose.

  
    HAMBURGERI

     

    Ljubav na istoku je poput boli u koljenu.

    Ja bih da beton postane palma

i da nas kokosovi orasi bombardiraju

pa da izgledamo kao Dresden, ali morat ćemo

na neko vrijeme podnositi zimu.

    Istok nas ne sprječava

da se izuzmemo iz jata snijega,

zaposlimo se u nekoj pečenjari

i od jutra do mraka okrećemo hamburgere.

    Miris kiše bačen na sunce

rasprostire se kao uvela naranča.

Mogli bi ih začiniti

tako da nigdje u gradu ne bude boljih.

Da prste obližeš.

Da konkurencija ne shvati što ju je snašlo, a ja bih stvarno

    da postanemo platana ali zvijezde nas bombardiraju,

vosak u mojim ušima

ne sprječava nas da podignemo zastave

i ateriramo u kišno more.

  
    GOLEM

     

    Djeca na Oranienburger Strasse

prave snješka u obliku

žene s ogromnim sisama.

    Iznad njih se križaju

tramvajski strujni vodovi

koji isijavaju dovoljno topline

da bi one bavarske obline

možda i okopnile

da ih oni ne obnavljaju začuđujućom brzinom.

    Oblikujem grudu od

vlažnog snijega i

nabacujem se svom snagom

prema sisatoj Snjeguljici.

    Nadam se da će se možda

lonac u njenoj ruci

pretvoriti u ogromnu kriglu piva i

pokušavam joj na ćelu

ispisati ‘istina’, ali

    djeca ne žele prihvatiti igru

i tepaju dalje onim sisama kao da će

kad ih jednom završe

u njih utisnuti smrt.

  
    NEBO NAD BERLINOM, KUNG FU ČAROLIJA

     

    Zgrada Luftwaffe

jedina što je preživjela bombardiranje

podsjeća na rupu u ementaleru.

    Dio nečeg što više ne postoji,

kao specijalni efekt

ili upravo pojedeni luk, iako

to i nije neka iznimna situacija.

    Repovi aviona

sa crnim svastikama

nanizani na sajlu kao uši Vijetnamaca

njišući se proizvode

zvuk mljevenja nevidljive kave.

    U niskobudžetnom filmu

na ovom mjestu bi Jean-Claude Van Damme

vodio za ruku svog petogodišnjeg sina i

to bi bila neka duboka pouka.

    Ja ću, da ne ispadne kako bježim od poante

reći da nitko kao

Bend S Najboljim Logom Na Svijetu

ne može tako dobro opisati zgrade koje

prijete da se sa svih strana obruše

i sasijeku me

kao bambusov štap.

  
    CHELSEA GIRLS

     

    Kava na istoku ima drugačiji okus,

kažeš dok sipaš

nešto više šećera.

    U autobusu na putu za Havanu

jednom smo tako sreli ženu

koja je na sav glas vikala da je

njeno srce ušećerena gomila.

Jabuka zaboravljena u vjetru.

    I što da radimo s njenim srcem?

Ipak smo, u globalu

betonski barbari.

Biljke uzgojene u staklu.

    Pijemo udare vremena iz visokih čaša.

Brzi espresso očaja.

Izmišljam

bar jedan razlog da se rastanemo.

Okrećem ploču ‘Chelsea girls’ sve dok

svjedok ljubavi ne zaboravi

crnu smrt ispod jezika.

  
    RIJEKE LJUBAVI, CHET BAKER

     

    Zamisli koliko je

vode moralo biti na nebu

da bismo po njoj ovako gazili

kao preko nasada pamuka.

    Crne djevojke pored ceste

prodaju hrenovke u plastičnim kanticama

vranama ne pada napamet

da budu neke ugodnije ptice i

postajemo ambasadori straha nas dvoje

nježno se njišući na vjetru.

    Ništa od ovog podneblja

ne mogu vezati za anđele

koji se naviruju u naše stanove preko ograda

od kristalnog čelika koji pjeva

kao truba Cheta Bakera koji gori.

    Duboko u šumama

duboko u šumama

srca u kanticama od sjevernog vjetra

tuga djevojaka zaboravljenih na suncu

i vrt od anđela.

    Voda šumi pod našim nogama,

crnci

prodaju svoje hrenovke obješene o rebra

sprovod se njiše, zasviraj slađe tu smrt

ta smrt je majstor iz Njemačke naša lica

postaju sjeme šećera, odsjaj

Cheta Bakera koji gori.

  
    ZASTAVE

     

    Sve skupa, to nije neka velika filozofija.

Woodo služi da

nekoga probudiš iz mrtvih.

    Možda bi najradije

vratio na svjetlo mog šarenog zeku.

On je od svih

možda najviše zaslužio da živi, a i

mora da je grozno

biti pokopan na životinjskom groblju.

    Zato sam ja zeku umotao u zastavu

i poslao ga niz Rio Grande.

    Zastave su sad prazne i pjege

preuzimaju površinu naše ljubavi i mogli bismo

pokušati zeku dovesti natrag.

    Druga je stvar što smo sad u Berlinu;

ovdje ko je umro,

umro je.

  
    RIJEKE

     

    Anđeli su konačno preuzeli brod.

    Na palubi mogu promatrati

kako se rijeka pretvara u more.

Postaje kamen i tone

na dno oceana.

    Tako je to s rijekama.

    Spree ti ga dođe

nešto kao Sava.

Obje imaju

boju toplog jesenjeg čaja.

Rijeke postaju jedno u vremenu, ali

    Švabe su ipak

započeli dva svjetska rata i sve to,

nekako nisam na čistom.

    Ubacit ću u uši opet onaj

‘Berlin’ Lou Reeda, onako,

više zbog feelinga nego zbog glazbe, anđeli

progrizaju prozor moje kabine.

    Njihovi jezici pjevaju o krvi,

postaju kamen u ustima mačaka.

Mačke po zidovima

ispisuju svoju posljednju volju.

  
    SMRT IMA VIŠE ŽIVOTA NEGO MAČKA

  
    NARANČE, ELVIS I SMRT

     

    Ne znam kako bismo mogli zaboraviti Elvisa

dok jedemo naranče, dok se

kora uvija i gledamo ih iz prikrajka,

Elvisa na ormaru, naranču u rukama,

i smrt na prozoru.

    Elvis ti ga kod nas dođe

nešto kao dunja.

    Nekoliko ćemo još godina, osjećam

zajedno guliti naranče.

Kod nas to ispadne

kao neka vrst simbioze.

    Na kraju ćemo vjerojatno

pokušati narančama hraniti golubove.

Ja ih volim jesti, ti ih

više voliš skidati.

Kore završe na radijatoru i do jutra su,

kao i mi,

neprepoznatljive.

    A onda ponovno, ovaj put iznutra,

unutrašnjost naranče, osjećaj Elvisa

i smrt u sobi.

  
    KOŠER

     

    Večeramo kao i obično mlijeko i kekse

ponekad,

ako neko ima zatvor

šačicu suhih šljiva.

    Možete biti sigurni

da ja redovito nisam onaj

sa zatvorom.

    Dnevnik je gotov.

Ustaješ i uzimaš

paket sa šljivama.

Kad bolje razmislim,

ja nikad nemam

takvih problema.

    Uzimam jaja, sir i masline.

    Kažeš: sve što jedemo je mrtvo, smijemo se,

smrt ima

toliko različitih okusa.

  
    JEDNO

     

    Koliko je vremena moralo proći

prije no što sam ti mogao

nešto pokloniti.

    S vremenom sam naučio da je dijeljene

to što nas čini jednim.

    Poklanjajući ti pticu

čelične okove ili

ploču grupe ‘Ramones’,

shvatio sam da su najljepši pokloni

oni potpuno nepotrebni.

    Na primjer kao

‘Napravi svoj vlastiti

moderni namještaj’ primjerak iz

19

63.

  
    EGZISTENCIJALNO

     

    Posvađali smo se oko hrane.

    Možda zvuči nevjerojatno, ali

uvijek se uspijemo posvađati

oko poante obroka.

    Možda je stvar u tome

što različito percipiramo

postojanje.

    Ona uživa u hrani kao

neka vrst lasice, a ja sam više

‘nervozan-sam-kad-sam-gladan’

tip.

    Onda na scenu stupa diplomacija.

    Kako to u politici obično ne bude

vrlo brzo

pronađemo zajednički jezik,

a onda nam, na neko vrijeme

jezici postanu jedno.

  
    VRLO, VRLO HLADAN LISTOPAD

     

    Statistika kaže da

ljudi najčešće umiru

ujesen.

    Čak i za vrijeme ratova

brojke uglavnom

ostaju iste.

    Elvis je umro ujesen.

Ujesen su skončali

skoro svi veliki ljudi.

    U ovom trenutku, dozvolite mi

smatram kako jednostavno

nisu željeli dočekati

zimu.

  
    UBRZO NAKON LJETA

     

    Kažeš uživaš u svakom trenutku

ove okrugle jeseni

ispuštajući štapić iz ruku

u magli kupaonice.

Dok nestaje

negdje u mraku iza mašine

uviđam kako si

još uvijek mokra,

kako si

slana, i mislim

mogli bismo i mi načas

pasti gdje nas

još dugo neće pronaći.

  
    ONAJ KOJI NAS JE SPASIO

     

    Šerbedžija je šaptao

nešto o našem poznanstvu

i večer je prijetila da

krene upravo u tom

smjeru.

    Nismo razgovarali.

Nismo gledali jedno u drugo.

U biti uglavnom nismo

međusobno postojali.

    A onda su krenuli Kennedysi,

sunce je izašlo

negdje daleko kod Kine.

Netko je donio pivo i

svi smo se već

    poznavali godinama.

  
    OPRAVDANO

     

    Rekla je da je to najbolje što se

nekom u životu

uopće može desiti.

    Pokušao sam pronaći princip

pomoću kojeg možemo sa sigurnošću tvrditi

da je nešto uistinu najbolje i

naravno,

nisam uspio.

    Perspektive su nešto kao

općeprihvaćena stvar,
od Nietzschea naovamo.

    Rekla je da sam dosadna stara kornjača

i pretpostavljam da je to uistinu

najbolje što je mogla

učiniti.

  
    JEDNOSMJERNA ZA BARFLOOR

  
    AMERIKA

     

    Gledam povremeno na istok

povremeno na jug

svugdje bijelo kao Trabant

sretniji dijelovi zebre

uzimam čaše sa slamkom

i točim američki viski

u američku zastavu

uvijek me zanimalo

kakve veze ima Amerika s ledom

kao da stvar nije od početka bila jasna

(debeli turisti)

opet uzimam vjetrenjaču

penjem je u maloj količini na nebo

osluškujući šareno

imam vrpcu ‘Brave heart’

PEZ kutijicu Pluton

crvenu naranču

na odgovarajući način

ubodem se neboderima

onda pužem staklima

ogrnut jutarnjom mučninom

kao pauk Spiderman

koji izgubi moći koji tako

postane čovjek

nabrzinu

  
    JEDNOSMJERNA ZA BARFLOOR

     

    Imam pisaći stroj

kartu i

Moniku ispod pazuha

mogu kupiti lijekova koliko hoću

ali kupujem pivo

ogrlicu od školjaka za nogu

nimalo logičan izbor

(ukoliko ne smatrate alkohol lijekom)

onda posjetim francuskog lososa

ili domaću pastrvu

zaboravim da sam ikada išta popio

i otvorim one konzerve mršav i sretan

možda jednom bolestan

ali nikad

student medicine

  
    OTKRIĆE

     

    Kada ustanem u kadi vidim svijet

drugačiji od onog televizijskog

i onog u mjehurima sapunice

prostranu palubu jedrenjaka

kojim plove Cook i Kolumbo

obujmim tijelo koale

povedem goveda

koja ne razlikuju vodu od vode

kao Zagorci

sve je to potrebno za putovanje

dok sjedam upalim space shuttle

ovaj put sve u pilulama

bez sekstanta

poklone mi električne udove

vrećice za povraćanje

konop od kopnene konoplje

koplje

liniju ispalih zubi

zamotanih u kobru

  
    DIPLOMACIJA

     

    Bio sam privremeno dinosaurus

onda Kanađanin

glave presječene na dvoje

(nešto kao

susret mačete i avokada

na ping-pong stolu, kao

Sharon Tate)

i raznobojan od neonskog svjetla

ona je rekla

kad zatvorim oči vidim mjehuriće

pa na što sam ja spala

ko zadnji jebeni hipi

a ja sam rekao

izgledaš bolje no obično

možda si nešto učinila s kosom

ona je

kimnula i sve je

opet bilo u redu

  
    RAZLOG

     

    Uzimam ploču i stavljam je u more

kao kit koji nježno ulazi

kao grožđice

razmišljam koliko pijeska možemo

biti udaljeni

ako ga posložimo u točku

dovoljno je vode između proteklo

da možemo sjesti i omotati se travom

uzeti iglu koja pjeva

učini me sretnom učini me lijepom djevojkom

i prisloniti je uz plastiku

komadić stakla i porculana

i marinirane kože

ostaviti bubanj nategnut latice spremne

i čuditi se razlogu zbog kojeg ne svira

možda je sol čini slabijom

istrošenom

tihom kao podmornica kao

mehanizam mačke

  
    ODOKA, NIGDJE

     

    Pedeset tomova prašine odlažem

na police od ružinog drva

onda izlazim na balkon

i gledam dugo u smjeru polaska

pošto jedno od nas

u svakom slučaju nije žena

red je da stvari razmotrimo

logično

rupice ćemo poslati vampirima

da se u njih uvuku

a slušalicu ostaviti za kišu

zaboraviti na brzinu

porculan i ‘gad sejv d kvin’

onda odlučiti da se prisjetim

kad sam bio zelen kao orasi

promrzlih prsa

pa sam uzeo stvar u ruke

i odlučio se posvetiti Bogu

a onda se našao nekako podignut gore

dobivši rutinski napad vrtoglavice i

opsovao sve svece

i onda mirno promatrao

kako odbijaju pozvati

pomoć

  
    LIFTBOJ

     

    Čudna šutnja se razvija među nama

dok se zatvaramo u vreću

s glavama prema jugu

vani je ona pretjerana količina ljeta

kad zaboraviš

na igle i škorpione

stvari koje te čine uvjetnim

zrak i nevine djevojke

isprepletene palmama

u ovom predjelu domaćih orisa

jedino što preostaje je uspostaviti sjenu

koja se ne prilagođava suncu

i nije električna

razapeti ležaljku u križ nad nama

i prihvatiti mrežu kao verziju neba

leći i usnuti

upuzati duboko u uho

i stiješnjen dolje među kostima znati

da jedina sigurna vrata u životu

jesu izlazna

  
    3 x 3

  
    JEDNOSTAVNA

     

    Gudač je umro sam na krovu

i smrti nije preostalo ništa

nego da izgradi od njegovih nogu

stepenice do neba.

    Smisao života za smrt jest

učiniti odlazak uočljivijim.

    Nikad ne vjerujte onima što kažu

da su poezija

umjetnost

ili poželjne žene

smisao života.

    Život je smisao života.

Živjeti život je

smisao života.

Otprilike

    nešto kao puzzle.

  
    DOMAĆA

     

    Gudač je umro gore na krovu

ma,

jebo mu ja mater.

    Svadba je davno završila

harmonikaši otišli kući.

    Što nije umro na svom krovu,

samo bagra ostavlja drugom

svoje prljavo rublje.

    Morat ćemo sad umjesto njega

pospremiti instrumente

platiti piće susjedima;

Haronu

Smrti

    i grobarima da ga odnesu.

  
    INTERNACIONALNA

     

    Gudač je živ

u nekoj kolibi u Meksiku

s Elvisom i Morrisonom.

    Bit gudača jest

da bude trajniji od šutnje.

    Gudač nikada neće umrijeti,

gudač je besmrtan;

Smrt je gudalo,

njoj ćemo morati

    polomiti ruke.

  
    JEDNOSTAVNA

     

    Živim u neboderu.

    Ponekad sretnem Velasqueza kako otvara poštu

pita kakvo je stanje,

može li što učiniti za nas, koliko duše

možemo prenijeti preko granice.

    Između redaka pokazujem mu što mislim.

Kažem, izvedi me

    na brz harakiri.

  
    DOMAĆA

     

    Što nam preostaje u ovom popodnevu

kiši i nad vratima piše: ‘Bog, nedjeljom

zatvoreno’,

    tučci su dobili trbuhe,

jesen je

od jesenjih kiša mi uvijek dođe

da objesim Mladena Bodaleca

ili izađem pijan na balkon gol do pojasa

i uvučem te unutra

i objasnim ti par stvari o štetnosti joge;

    ionako oboje znamo

da je jedino što nam preostaje prije noći

potražiti neutralno rješenje,

    posaditi na stolicu pored sebe trideset vragova

i naučiti ih da računaju,

svakom nadjenuti i odmah zaboraviti ime.

  
    INTERNACIONALNA

     

    Koliko je vremena moralo proći

da crkva prizna da je zemlja okrugla

zatim da se okreće oko sunca

da je inkvizicija pogreška

i tako dalje.

    Prilično spora institucija.

    Dok ronim pogledavajući u more

razmišljam koliko će im trebati da

dopuste kontracepciju, gay brakove

ili odustanu od celibata.

    Istovremeno se pitam

koliko će trebati američkim režiserima

da nauče da u Vijetnamu

sunce nikad ne zalazi

u ocean.

  
    JEDNOSTAVNA

     

    U životu sam vidio

svega nekoliko nojeva,

sasvim dovoljno da naučim

da su nojevi životinje

sa stavom.

    Mora da je užasno biti ranjeni noj.

Mora da na svijetu ima

više zadovoljnih nojeva

nego zadovoljnih ljudi.

    Očito,

potrebna je velika doza discipline

da tako nedvosmisleno pokažeš

da nešto stvarno nije tvoj

posao.

  
    DOMAĆA

     

    Jednom je iz čista mira rekla:

vidiš, roda, to ti je

kurac od ptice.

    Odmah sam pomislio da je trudna.

    Oprezno sam natuknuo:

jel to nešto osobno protiv roda

ili općenito protiv ptica

koje se ne jedu?

    Zapalila je cigaretu

(a zaklela se da u trudnoći neće pušiti)

i pogledala me unezvjereno

kao Vincent Vega.

    Tako sam znao da nije trudna.

    I još sam znao da Smrt ima ogromna muda

i da nije baš pametno

sa njom ostati

nasamo.

  
    INTERNACIONALNA

     

    George Michael, Elton John,

bilo što.

Ništa nije

dovoljno jezivo da je zaustavi.

    Dobar razlog da se uspnemo na krov

i napišemo na brzinu

nekoliko redaka.

    Ne moramo nauljiti gudala.

Ne moramo paziti na piće.

    Vidiš, kažem:

možda najbolje da odmah

započnemo svoj minimalni

requiem.

  
    POSLJEDICE RANOG USTAJANJA

  
    DOKTRINA

     

    Poanta je u tome da se ostane

fleksibilan.

    Neki to nauče prije

neki poslije,

a neki nikada.

    Još ne znam kako stvari stoje,

no očito je umjerenost ono

što je bitno.

    Umjerenost u spavanju, umjerenost u alkoholu, umjerenost u

seksu.

    Ako krahiraš neće biti dobro,

poraz će donijeti crne svirače roga, kome je poraz

još dobrodošao.

    Ako ustraješ preko mjere

završit ćeš u društvu konjske lubanje,

ako odustaneš možeš navući samo

najbolje neprijatelje.

    Umjerenost u jedenju, umjerenost u čitanju debelih knjiga,

umjerenost u

umjetnosti.

    Poanta je u tome da se ostane fleksibilan, no

to samo neznatno uvećava

tvoje šanse.

    Ruskim gimnastičarkama, recimo

uopće nije

pomoglo.

  
    ŠKAKLJIVO

     

    Još uvijek nisam pokušao

položiti vozački ispit.

    Sjajne šasije su divne.

Automobilski prilazi su divni.

Ali

pred automobilom se osjećam

kao K. pred vratima

katedrale.

    Polja lubenica su divna.

Polja lubenica je nemoguće

obići automobilom.

Ponekad dok prelazim cestu

pomislim koliko bih

tih divnih stvari

očito

propustio.

    Istovremeno se sjetim

svih govana koje

nisam.

  
    USPUTNO

     

    Ne razmišljati ni o čemu je

ponekad blagoslov.

    Ponekad se sjetim da je

Bartok kada je umirao

1945. u New Yorku

rekao nešto o tome i o

mirisu smole na tvojim rukama.

    Bartok je bio bolji od ostalih,

znao sam to

po tome što je mirno mogao

zabraniti sve osim orgulja.

    Mogu vidjeti kako

osluškuje tišinu,

miris domaćih košnica, ravnicu

sve tamo do Mađarske,

a onda

kratko škripanje kočnica,

kvartet koji obećava i kratka

    sonata ispod noktiju.

  
    ISTOK

     

    Putovati na istok

znači odustati od mogućnosti povratka,

ukopati se u bjelinu iznad oranica

koja je odraz polarnih noći.

    Putujući na istok uvijek izgubimo

nosivi dio sebe.

    Od kad sam saznao da agent 007

nije nikada hodao među nama

znao sam da se moramo zatvoriti

u polarne tuš kabine

kako bi spriječili bijele lisice

da nam se uvuku u srce.

    Vlakom na istok putuje se posljednji put,

zato ljudi u ovim krajevima

uzoravaju snježna prostranstva.

    Iz tih brazdi

upisanih u zemlju crvenim kombajnima

nužno će niknuti nešto neočekivano,

mrtvo tijelo agenta Bonda,

    lisice koje nas preuzimaju iznutra

i polako odbijaju dalje.

  
    NJEGA ĆEMO JEDNO VRIJEME PSOVATI

     

    1.

    Iguane su nestale

ptice pobjegle na zapad,

mi ustrajemo u ostanku.

čaše na stolu,

plahte na krevetu

noć u krevetu

ćelavoj kutiji;

u sobi bez prozora ništa

ne kazuje kako ćemo umrijeti.

     

    2.

    Preostale ptice,

nije ostala

ni jedna koja nas ne poznaje.

nježna zima koja donosi

miris doručka ujutro;

mislim

možda ne možemo gorjeti ali

u slobodno vrijeme se

u svakom slučaju utapamo.

     

    3.

    Promatram policajce kako umiru,

i policajci su ljudi;

novinari, bankari, vrtlari.

    smrt je biće koje se sastoji od rupa

i sva se zbuni kada

pokušava samu sebe odnijeti.

  
    STRAH

     

    Gospođa na pločniku je zauzdala svoje pse

i mi smo mogli proći, čim je opasnost

minula.

    Neprijatelji mačaka su bili sami veliki kao

mačke, i opasnost nije bila moja,

opasnost je imala ona, a

ja sam imao nju.

    Rekao sam: pa tome uvijek možeš doskočiti,

ako te već napadnu šutni ih jednom

pa si mirna, rekao sam, iako,

    strah je bio bijesan kao lavina kao lavovi

i spreman da se obruši.

    Opasnost je prošla i mi smo mogli proći,

polja su bila blizu i mogli smo ploviti a

asfalt je bio plodan i mek poput bestežinskog

pamuka.

    Strah je još uvijek bio tu negdje, gol u crnom

šeširu, šepurio se bez brnjice, neki tuđi

strah, ja sam uvijek imao

nogu.

    Danas, kažu, postoje sofisticirani mehanizmi

protiv lavina, i ljudi koji su plaćeni za to;

teret ubija samo poštare i srčane bolesnike,

voda se veže na vodu, strah na strah, smrt na

smrt.

    A ako ipak snjegovi krenu i obruše se

na nas nespremne izgubljene u bjelilu, rumene

od tijesnih ostiju kupina, znaj, još nije sve

izgubljeno.

    Uvijek postoje bernardinci koji će duboko duboko

kopati

    i iznijeti nas svojim zubima na svjetlo.

  
    DVOBOJ (LJETO U GRADU)

     

    U ljetnom popodnevu običavam sjediti

na terasama koje inače ne služe ničemu

ako nemaš golubarnik ili helikopter

ili si opsjednut promatranjem rublja

    igra svjetla i sjene je ovdje

potpuno nezanimljiva

kao dvoboj između

Kasparova i tetrisa

mada sam znao i neke

koji su voljeli rublje

    trenutci u kojima se

i sam osjećam nepobjedivim

na krovu grada kad je 40 u hladu

a hlad je nešto što

samo horizont ovdje može pokloniti

partija u kojoj moja glava uglavnom pobjeđuje

    antene i nisu

baš neka konkurencija

  
    RAVNOTEŽA

     

    Vrijeme je na trenutak da zatvorim prozore

okviri i stakla

napadaju slobodan prostor pod nama

perači iz gorske službe

pokušavaju spasiti fasadu

i ako pogledamo polako u smjeru neba

ugledat ćemo šišmiše u plavim odjelima

i daždevnjake kako vise

naglavačke prema ponoru.

Onda na trenutak

razmislim o svemu što mogu

a to utjera strah u kosti alpinistima

i oni uzmaknu najbrže dosad i

povuku za sobom svoje svilene niti.

Perači su paukovi nadzvučnog prostora.

Za deset maraka po kvadratnom metru.

Život je nešto kao tuš u neboderu

čim netko drugi otvori vodu odmah

sve ode u kurac.

  
    BARO KOMORA, JOY DIVISION

     

    Jednom rukom podižem barometar

i postavljam ga okrenut leđima

na staklena vrata tvoje sobe.

Sada

osim što mogu vidjeti stanje stvari

čuti iznutra hroptanje

ili ‘She’s lost control’

mogu i znanstvenom metodom znati

što se unutra dešava.

Tako od našeg boravišta

pravim mali ekološki rezervat.

Kad kažem da sprječavam

zagađenje bukom,

uglavnom to mislim

doslovno.

Svaki put kada se sretnemo

naglas ću izgovoriti abecedu

a ti iz nje sačini sve što ti je potrebno,

centon ljubavi

molitvu

ili nešto bez veze o vremenu.

  
    STRATEGIJE PROTIV ARHITEKTURE

     

    1.

    Kuhinja je centar svemira.

    U kuhinji imamo gramofon

grijalicu i toster,

ono što čini poveznicu

između čovjeka i boga, nešto kao

Prometej.

    Spavaće sobe su plastični ponor.

U dnevnoj sobi se

objesio Curtis.

    Kuhinja je centar svemira,

netko bi rekao

božja ruka.

    Ono nešto između nas

što istovremeno jest tu i nije, kao

savršen štagalj;

brzo pripitomljena ptica

koja izabire ne gorjeti.

     

    2.

    Strategija sutona jest

ostaviti podlogu netaknutom.

    Lice anđela posuto sutonom.

Le Corbusier posut sutonom.

    Jebem ti anđele.

Trebalo bi uvesti

estetski sud za anđele

i vratiti smrtnu kaznu.

Koji vrag me uopće

natjerao da spomenem anđele?

    Strategija sutona se uvlači u nas

kao tuga u istočnu Njemačku,

kao smrt u konje.

Zida polako građevinu noći,

pothlađuje zvijezde,

a kada odluči propasti

    ostavlja podlogu netaknutom

i ne čini je lakšom.

     

    3.

    Kuhinje su centar svega, to sam već

rekao.

Unutra postoji stol pod koji

uvijek možeš pobjeći, stolice na koje

možeš prilijepiti đavla.

    Problem su temelji u nama

koje ne možeš dohvatiti.

Vertikala tišine u našim nogama.

    Dnevne sobe su konjska lubanja,

dnevne sobe

će prije ili kasnije postati jedno.

    Garaže su ok, Cobaina nikad

nisam previše volio.

     

     

  
    KOLUMBOVA OSVETA

     

    Izleti u nepoznato su uvijek ono

što nas može učiniti sretnim.

Pritom je potrebno sreću promatrati

kao fazu, a nepoznato kao prvo što

oko sebe primijetiš.

    Primijetiti stvar kao nepoznatu

jest ono što je čini

istovremeno dalekom i bliskom.

    Obale s kojih se otiskuješ su

sasvim individualna stvar.

Ishodište po prirodi ostaje nezaštićeno.

Sve što smo bili pretvara se u naftu.

Otkopčaj košulju i

pogledaj preko ograde, meduze su

preuzele pučinu.

    Nepoznata stvar zahtjeva da je zagrliš

kao želju za padanjem

i pomoć kad ti je potrebna.

Tvoj izlet mora postati

Kolumbova osveta,

ekspedicija koja će te uspostaviti kao

umirovljenog oficira ili

kameleona između ljubavi i šutnje.

  
    HIDRAULIČNI TANGO

     

    Rekla je da ostaju dan ili dva

u liftu je bio pakao a

hidraulika tiha

i mrtva kao smokve na suhim terasama

    psi su unutra bili budni

ljeto je savršeno doba za lavež

mislio sam

a mislili su bome i oni

    dan ili dva, sve u svemu

rekla je mrtva hladna

i ruku ispruženih prema pučini

otprilike kao lift

    a ja sam

ustao i prepustio sjedište starijima

kao u vlaku, kao da idemo

na najljepši odmor u životu

u Zaostrog, Makarsku ili

bilo gdje prema jugu

  
    MRTVI OTOK

     

    1.

    Devedeset posto ljudskog tijela

sastoji se od vode

suha tvar je

ono sasvim neodređeno

    također tri četvrtine Zemljine površine

pokriveno je vodom

    stanje svijeta

barem s obzirom na vodu

ovdje se ponavlja

u upravo pravoj proporciji

dapače

    zimi vjetar i voda još više suze

raspoloživi prostor

i voda se konačno prostire

od tvojih cipela

do Memphis Tennessee, U.S.A

mjedenih monaha

trudeći se da iznjedri

vodu iz tvojih očiju

vodu iz tvojih usta

i da se sav pretvoriš u pjenu

i odbiješ gutati alge i soli

prestaneš piti

u svakom slučaju

    povlačenje nije ništa manje opravdano

nego ostanak

     

    2.

    Uz malo strpljenja

možeš pokupiti školjke

što ih jugo izjutra rasuje žalom

nanizati ih na komad krene

i dobro podvezati

i lakirati bezbojnim lakom

    onda prevrneš sanduk

od vode drugog jutra pod palmama

i imaš svoju cijenu

ako te bilo što pitaju

imaš umorno lice

tvrdiš da ti pužići

rastu samo noću uz najljepšu mjesečinu

i daju se ubrati samo rukom

koja nije noćima prinijela

ustima hrane

i da su dolje rebra dupina

i slične bedastoće

    okivaš njihova zapešća

vratove

bedra

ne prestaješ dok ne dobiješ

što si tražio

ustraješ poput iskusnog stoika

    i popuštaš samo najboljim osmijesima

     

    3.

    Prve plaže planu kao kokice

do onih udaljenijih potrebno je

nešto više napora

plivanja u perajama

levitiranja iznad

zvijezde japanskih turista

    osjećanja kao

ljupki riblji mjehur

pokisli padobran

     

    4.

    Glazba ljudskog tijela

naspram glazbe školjaka

ostavljeni na sonornom pijesku

u betonskim vitrinama

ipak

kosturi ostaju

